Objava spremenjenega enotnega dokumenta po odobritvi manjše spremembe v skladu z drugim pododstavkom člena 53(2) Uredbe (EU) št. 1151/2012

(2022/C 217/06)

Evropska komisija je odobrila to manjšo spremembo v skladu s tretjim pododstavkom člena 6(2) Delegirane uredbe Komisije (EU) št. 664/2014 (1).

Zahtevek za odobritev te manjše spremembe je na voljo za vpogled v zbirki podatkov Komisije eAmbrosia.

ENOTNI DOKUMENT

„Cordero Manchego“

EU št.: PGI-ES-0047-AM03 – 1.12.2020

ZOP ( ) ZGO (X)

1. Ime

„Cordero Manchego“

2. Država članica ali tretja država

Španija

3. Opis kmetijskega proizvoda ali živila

3.1. Vrsta proizvoda

Skupina 1.1 Sveže meso (in klavnični izdelki)

3.2. Opis proizvoda, za katerega se uporablja ime iz točke 1

Sveže meso izključno jagnjet pasme manchego ne glede na spol. Klavni trupi kategorij „ekstra“ in „prva“ tehtajo med 10 in 15 kg pri vrsti „recental“ (mlada jagnjeta) ali med 5 in 8 kg pri vrsti „lechal“ (sesno jagnje) (1 kg manj, če je brez glave in drobovine). Profil je slok z rahlo zaobljenimi robovi in skladnimi razmerji. Meso je pusto do srednje mastno. Maščoba je smetanasto bele barve in ima čvrsto konsistenco. Meso je svetlo rožnato, zelo mehko in sočno ter ima zelo prijeten vonj.

3.3. Krma (samo za proizvode živalskega izvora) in surovine (samo za predelane proizvode)

Jagnjeta so nastanjena v hlevu in hranjena z materinim mlekom, kot dodatek pa imajo vedno na voljo žitno slamo in koncentrate, ki jih je odobril organ Consejo Regulador, dokler se niso po odstavitvi sposobna prehranjevati izključno z žitno slamo in navedenimi koncentrati.

3.4. Posebne faze proizvodnje, ki jih je treba izvajati na opredeljenem geografskem območju

Vzreja in pitanje jagnjet morata potekati na opredeljenem geografskem območju.

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

—

3.6. Posebna pravila za označevanje proizvoda, za katerega se uporablja registrirano ime

Klavni trupi, zaščiteni z ZGO, se označijo s kratico „CM“, ki se z neizbrisnim črnilom vtisne na noge, pleča in prsi, poleg tega se nanje namesti etiketa s posamično številko in logotipom organa Consejo Regulador. Barva se razlikuje glede na vrsto proizvoda „Cordero Manchego“ (recental (mlado jagnje) ali lechal (sesno jagnje)).

Logotip organa Consejo Regulador za ZGO „Cordero Manchego“, vrsta „recental“ (mlado jagnje)

Logotip organa Consejo Regulador za ZGO „Cordero Manchego“, vrsta „lechal“ (sesno jagnje)

4. Jedrnata opredelitev geografskega območja

Območje proizvodnje ali vzreje, na katerem se redi pasma manchego, zajema geografsko območje regije Manča, ki vključuje naslednje občine:

1. Albacete: Mancha, Manchuela, Centro in Almansa;

2. Ciudad Real: Mancha, Campo de Calatrava in Campo de Montiel;

3. Cuenca: Manchuela, Mancha Baja in Mancha Alta;

4. Toledo: La Mancha. Kastilja - Manča je s površino 79 230 km2 tretja največja avtonomna skupnost v Španiji.

5. Povezava z geografskim območjem

Povezava med ZGO „Cordero Manchego“ in geografskim območjem temelji na lastnostih svežega mesa, ki se pridobiva izključno od jagnjet pasme manchega. Meso je pusto do srednje mastno, maščoba pa je smetanasto bele barve in ima čvrsto konsistenco. Meso je svetlo rožnato, zelo mehko in sočno ter ima zelo prijeten vonj.

5.1 Posebnosti geografskega območja

Manča je nekdanji rimski tabor, porasel z alfo, ki so ga Arabci imenovali „Manyá“, kar pomeni „brez vode“. To poimenovanje je jasno določalo značaj regije.

Čeprav se Kastilja - Manča tradicionalno šteje za ravno območje, katerega najznačilnejši del je naravna regija Manča, je v resnici bolj podobno visoki planoti, razbrazdani z gorovji, katere dve tretjini ležita na več kot 600 m nadmorske višine, noben njen del pa ne leži nižje od 200 m nad morjem. Za to območje so torej značilni pretežno ravna in višje ležeča tla ter sklop goratih predelov, tako na obrobju kot v notranjosti regije, kar ima za posledico zelo raznoliko topografijo in pokrajino.

V geološkem smislu gre za ravnino, ki je prekrita z miocenskimi usedlinami in leži na nadmorski višini med 650 in 800 m. V deževnih obdobjih zaradi ravnega površja nastanejo veliki plitvi bajerji in lagune, v katerih se voda nekaj časa zadržuje.

Glavne reke na območju so Tajo, Guadiana (zgornji tok), Júcar (zgornji in srednji tok), Záncara, Cigüela, Jabalón in Riánsares, ki se kljub zelo nestabilnim pretokom močno izkoriščajo za namakanje, zlasti v zadnjih letih, ko so bile oblikovane velike namakane površine.

Analiza povprečnih letnih temperatur v štirih krajih regije kaže, da lahko najvišje absolutne temperature poleti presežejo 35 °C. Najtoplejši mesec je julij, ko se lahko povprečne temperature povzpnejo celo na 25 °C.

Za letno količino padavin so značilne povprečne vrednosti blizu 400 mm, medtem ko je povprečje v Španiji 600 mm. Poleg tega, da je padavin malo, so tudi neenakomerno porazdeljene. To je mogoče pojasniti tako z velikimi razlikami med posameznimi leti, kar povzroča zelo različne količine v klimatskem nizu, kot tudi z letno razporeditvijo padavin, glede na katero je najbolj sušno obdobje leta poletje, saj takrat pade komaj 10–15 % letnih padavin. Nasprotno pa sta pomlad in jesen na splošno najbolj deževni obdobji leta.

5.2 Posebnosti proizvoda

Meso jagnjet ima zaradi raznolike krme, ki jo dobijo s pašo na sušnih območjih, in posebnosti pasme posebne lastnosti v smislu sočnosti, barve in arome, povezane z njegovim poreklom.

5.3 Vzročna povezava med geografskim območjem in kakovostjo ali značilnostmi proizvoda (pri ZOP) oziroma določeno kakovostjo, slovesom ali drugimi značilnostmi proizvoda (pri ZGO)

Pasma manchego je avtohtona vrsta ovce, ki je že dolgo prilagojena tej regiji in je pomenila enega od njenih glavnih virov bogastva. Znala je ohraniti svojo čistost in ni bila križana, poleg tega se je sčasoma prilagodila izkoriščanju paše na sušnih območjih. Živali te pasme izkoriščajo predvsem naravne vire, ki jih imajo na voljo (flora, travinje, krma, praha, strnišča in makija). Zaradi te raznolike krme in posebnosti pasme ima meso posebne lastnosti v smislu sočnosti, barve in arome, povezane z njegovim poreklom.

Jagnjeta ovc pasme manchego se tržijo že zelo dolgo. Skozi stoletja so prakse vzreje in pitanja omogočile, da so se pokazale vse odlike tega tradicionalnega mesa iz Manče.

Sklic na objavo specifikacije proizvoda

https://pagina.jccm.es/agricul/paginas/comercial-industrial/consejos_new/pliegos/Pliego_Condiciones_CM_Modificado_20200619.pdf

(1) UL L 179, 19.6.2014, str. 17.